Արդեն խոսեցի կադրային բացի մասին: Այն իսկապես կա: Հնարավոր չէ բացառապես նոր, որևէ փորձ չունեցող, միայն հեղափոխությանը ակտիվ մասնակցած մարդկանցով համալրել պետական կառավարման ապարատը: Բայց մյուս կողմից կա այսպես ասած հին համակարգը մերժելու խնդիրը, որն առավել սուր էր իշխանափոխությանը հաջորդած առաջին ամիսներին: Հիմա, երբ իշխանությունն առավել շոշափելի է զգում պետական կառավարման դժվարությունները, փորձում են միջանցքներ ստեղծել հին համակարգի առանձին կադրերի հետ աշխատելու համար: Մեծ հաշվով սա նորմալ է: Նորմալ չէ այս ամենը չձևակերպելը որպես հայեցակարգ: Այսինքն՝ կադրային քաղաքականության կամ ընդհանրապես հին ու նոր համակարգերի միջև ժառանգականության խնդիրը որևէ կերպ ձևակերպված չէ, որևէ կերպ սահմանված չեն խաղի կանոնները, ինչի արդյունքում մենք ունենում ենք անակնկալ նշանակումներ և դրանցից բխող հանրային արձագանք այդ նշանակումներին: Ինչ վերաբերում է վարկանիշին՝ ապա առնվազն այս փուլում որևէ էական խնդիր դժվար թե լինի, այս փուլում հասարակության լայն հատվածների համար Փաշինյանի հիմնավորումները ցանկացած հարցով դեռևս համոզիչ են: